ФИФА-гийн оны шилдэг хөлбөмбөгчин (англ. FIFA World Player of the Year) нь 1991 оноос олгож эхэлсэн, Олон Улсын Хөлбөмбөгийн Холбоо буюу ФИФА (FIFA)-гийн гишүүн орнуудын шигшээ багийн дасгалжуулагчдын саналаар тодруулдаг, дэлхийн шилдэг хөлбөмбөгчний шагнал юм. Шигшээ багуудын дасгалжуулагчид тухайн жилд хамгийн их амжилт үзүүлсэн гэж бодож буй 3 тамирчинг нэрлэх бөгөөд 1-р байрт 5, 2-р байрт 3, 3-р байрт 1 оноо өгөх журмаар нийлбэр дүнгээр хамгийн олон оноо цуглуулсан тамирчин шилдгээр тодорно. Мөн 2001 оноос шилдэг эмэгтэй хөлбөмбөгчинг шалгаруулж эхэлсэн байна. 2010 онд Европын шилдэг хөлбөмбөгчдөд олгодог байсан Баллон д'Ор шагналтай уг шагналыг нэгтгэж, ФИФА Баллон д'Ор гэж нэрлэх болсон.